**Beszámoló az MCSZ 2018. évi doppingellenes tevékenységéről és a 2019. évi feladattervről**

Mivel 2017-ben a szövetségnek nem sikerült megszerveznie a minden évben megrendezésre kerülő közös doppingelőadást, amely a válogatottak számára ugyan nem kötelező, de erősen ajánlott, így a versenyszezon kezdete előtt, a 2018-as szezon legelejére esett a választás. A szeptember 8-án megrendezésre kerülő előadásra a Magyar Antidopping Csoport egyik tapasztalt előadóját kérte fel a szövetség egy 1 órás tájékoztatóra. A meghívottak között szerepelt a vegyes csapat, a női, a férfi, a vegyes-páros válogatottak, az összes válogatottságra esélyes ifjúsági sportolónk, valamint olyan játékosok, akik sok külföldi versenyre járnak, így mindenképpen hasznos segítség nekik is, ha minél többet tudnak egy doppingellenőrzésről, vagy akár a tiltott szerek használatáról. A meghívottak köre nagyságrendileg 25-30 fő volt, ennek ellenére az előadáson összesen 10 fő vett részt (női illetve férfi válogatott) úgy, hogy egyedül a vegyes-páros válogatott hiányzott „igazoltan”. Ezen kívül a Magyar Edzők Társasága által megrendezett éves előadáson is képviseltette magát Palancsa Dorottya és Kiss Bálint személyében a szövetség.

Ezen információk alapján 2019-re a javaslatom a következő:

Az alapjáraton minden évben megrendezésre kerülő szövetség által megszervezett doppingellenes előadásokon kötelezővé tenném a részvételt a fentebb már felsorolt sportolók számára. Mivel minden évben ugyanazt az előadást meghallgatni sem feltétlen a legjobb megoldás, így arra is figyelni kell, hogy az előadók különböző témájú illetve típusú előadást tartsanak. Javaslom, hogy minden évben más doppingellenes szervezetet invitáljunk és kérjük fel egy előadásra, vagy ha ugyanaz a szervezet vállalja el az oktatást, akkor más személy képviselje a szervezetet. Ezen kívül a már általam említett, évi rendszerességgel megrendezésre kerülő MET képzés kötelezővé tételén is javasolt elgondolkodni, hiszen mindenképp fontos lenne, hogy a jelenleg is aktív válogatott sportolók és edzők tájékozódjanak évről évre a változásokról és újabb információkról.

Palancsa Dorottya

2019.02.26